Diari Oficial de la Generalitat Valenciana


Sumari del DOGV 6939, del 09-01-2013 (2012/11900)

RESOLUCIÓ de 4 de desembre de 2012, del director general de Justícia, per la qual es resol inscriure els nous Estatuts del Col·legi Oficial de Graduats Socials de València i es disposa la seua publicació en el Diari Oficial de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6939

Data del DOGV
:   09-01-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/11352


Data del document
:   04-12-2012

Organisme emissor
:   Conselleria de Justícia i Benestar Social

Tipus de document
:   Resolució

Descriptors 

:   * València
    * col·legi professional

RESOLUCIÓ de 4 de desembre de 2012, del director general de Justícia, per la qual es resol inscriure els nous Estatuts del Col·legi Oficial de Graduats Socials de València i es disposa la seua publicació en el Diari Oficial de la Comunitat Valenciana. [2012/11293]  
Vist l'expedient de modificació estatutària instruït a instàncies del Col·legi Oficial de Graduats Socials de València, inscrit amb el número 78 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció dels nous Estatuts en este Registre, i d'acord amb els següents  
  
Fets  
Primer. Jorge Eufrasio Requena González, secretari general del Col·legi Oficial de Graduats Socials de València, va presentar en data 30 d'abril de 2012, la sol·licitud d'inscripció dels nous Estatuts del Col·legi Oficial de Graduats Socials de València, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. Per mitjà d'ofici de 28 de juny de 2012, pel Servici d'Entitats Jurídiques de la Conselleria de Justícia i Benestar Social, es van formular observacions prèvies al control de legalitat en relació a la inscripció dels nous Estatuts, amb la sol·licitud que s'esmene la petició inicial, i es concedisca el termini d'un mes a l'efecte.  
Tercer. Amb data 19 d'octubre de 2012, va tindre entrada en el Registre Auxiliar de la Conselleria de Justícia i Benestar Social, escrit de Jorge Eufrasio Requena González, secretari general del Col·legi Oficial de Graduats Socials de València, en contestació a l'ofici de 28 de juny de 2012, on remetia, amb les correccions oportunes, el text modificat dels nous Estatuts del Col·legi.   
Quart. El text final dels nous Estatuts del Col·legi Oficial de Graduats Socials de València, va ser aprovat per l'Assemblea General del Col·legi el 25 de setembre de 2012, segons certificat del secretari general del Col·legi, amb el vistiplau del president, de data 15 d'octubre de 2012.  
Quint. El nou text dels estatuts apareix com a annex a la present resolució, i es dóna ací per reproduït.  
  
Fonaments de dret  
Primer. Revisats els nous Estatuts del Col·legi Oficial de Graduats Socials de València, estos contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. Els Estatuts han sigut aprovats amb els requisits i formalitats previstos en este article i en els Estatuts del Col·legi.  
  
Tercer. El expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Justícia i Administracions Públiques, competent perquè així ho disposa l'article 6.1 de l'esmentada Llei 6/1997, i es tindrà en compte allò previst en la disposició final del Decret 4/2002, de 8 de gener, en virtut de les atribucions que té conferides pel Decret 75/2011, de 24 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social.  
  
Vistos l'article 36 de la Constitució i l'article 49.1.22 de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última; i la resta de disposicions complementàries de pertinent aplicació, es dicta la següent resolució:  
1. Inscriure els nous Estatuts del Col·legi Oficial de Graduats Socials de València en el Registre de Col·legis Professionals i de Consells Valencians Professionals de la Comunitat Valenciana.  
2. Publicar esta resolució en el Diari Oficial de la Comunitat Valenciana.  
  
Contra esta resolució que posa fi a la via administrativa, es podrà interposar, potestativament, un recurs de reposició davant de l'òrgan que ha dictat l'acte, en el termini d'un mes comptat des de l'endemà de la notificació, o bé, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
València, 4 de desembre de 2012.- El director general de Justícia: Julián Ángel González Sánchez.  
  
  
Estatuts del Col·legi Oficial   
de Graduats Socials de València  
  
TÍTOL I  
Del Col·legi Oficial de Graduats Socials de València  
  
Article 1. Naturalesa i àmbit  
1. El Col·legi Oficial de Graduats Socials de València és una corporació de dret públic, reconeguda per la Constitució i emparada per l'ordenament jurídic, amb personalitat jurídica pròpia i plena capacitat per al compliment dels seus fins, amb funcionament i estructura interna democràtica i règim de control pressupostari anual.  
  
2. En tot el que es referix a l'exercici de la professió col·legiada de graduat social té plena preferència aplicativa allò que han regulat els estatuts generals dels col·legis oficials de graduats socials, aprovats per Reial Decret 1415/2006, d'1 de desembre, o normativa que la substituïsca.  
3. La representació del Col·legi dins de l'àmbit territorial de la Comunitat Valenciana correspondrà al Consell Valencià de Col·legis de Graduats Socials, i en l'àmbit nacional quedarà integrat en el Consell General com a òrgan superior que representa i coordina tots els col·legis de graduats socials d'Espanya.  
4. El Col·legi de Graduats Socials de València té àmbit territorial provincial, sense perjuí que puga organitzar dins del seu àmbit les delegacions que crega oportunes per acord de la seua Junta de Govern, i assenyala les seues respectives demarcacions.  
5. El domicili es fixa a València, carrer del Gravador Esteve, número 4, sense perjuí que puga traslladar-lo d'acord amb el que establixen els presents estatuts.  
  
Article 2. Membres i incorporació  
1. El Col·legi estarà integrat pels qui posseïsquen el títol de Graduat Social, Graduat Social Diplomat, Diplomat en Relacions Laborals o siga quina siga la denominació en el futur per a este títol, bé siga per canvi de denominació o substitució o creació amb abast i nivell equivalents, s'incorporen al col·legi.  
2. El nombre de professionals amb les condicions previstes que puguen incorporar-se al Col·legi serà il·limitat, i hauran de complir les formalitats de sol·licitud d'inscripció i satisfer les quotes establides a este efecte, i hauran de presentar la sol·licitud en el domicili del Col·legi, el qual haurà de notificar al Consell Valencià de Col·legis de Graduats Socials les altes i baixes que es produïsquen.  
  
Article 3. Idioma  
Atés que el Col·legi de Graduats Socials de València es troba en una comunitat autònoma amb llengua pròpia, el valencià, l'ús d'esta s'ajustarà al que preveu la legislació autonòmica de la Comunitat Valenciana, i si és el cas, al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 4. Fins i funcions  
Constituïxen fins essencials del Col·legi l'ordenació de l'exercici d'esta activitat professional en l'àmbit de la seua competència territorial, la representació exclusiva d'esta, la defensa dels interessos socials i professionals dels col·legiats i la prestació de servicis comuns que faciliten el desenrotllament professional dels seus membres.  
1. Correspon al Col·legi dins del seu àmbit territorial l'exercici de les funcions següents:  
a) Ordenar en l'àmbit de la seua competència l'activitat professional dels col·legiats, i vetlar per l'ètica i la dignitat professional i pel respecte degut als drets dels particulars, i exercir la facultat disciplinària en l'orde professional i col·legial.  
b) Exercir la representació i defensa de la professió davant de l'administració, institucions, jutjats i tribunals, entitats i particulars amb legitimació per a ser part en tots els litigis que afecten els interessos professionals i exercitar el dret de petició d'acord amb llei.  
c) Complir i fer complir als col·legiats les lleis i els estatuts professionals, així com les normes i decisions adoptades pels òrgans col·legials en matèria de la seua competència.  
d) Promoure l'organització d'un sistema d'assistència que permeta comptar amb els servicis d'un graduat social per part dels qui no tinguen els recursos econòmics per a sufragar-se'l.  
e) Participar quan així es trobe establit per normes legals o reglamentàries en els consells i òrgans consultius de les distintes administracions públiques en matèria de competència de la professió de graduat social.  
f) Estar representat en els consells socials universitaris radicats en l'àmbit territorial del Col·legi sempre que així es trobe previst en la corresponent legislació autonòmica en matèria d'universitats.  
  
g) Participar en l'elaboració dels plans d'estudis, sempre que siguen amb este fi requerits pels centres docents on es cursen els ensenyaments que conduïxen a l'obtenció dels títols que habiliten per a l'exercici de la professió de graduat social; mantindre contacte permanent amb estos i preparar la informació necessària per a facilitar l'accés a l'exercici professional dels nous col·legiats.  
h) Organitzar activitats i servicis comuns d'interés per als col·legiats, de caràcter professional, formatiu, cultural, assistència i de previsió i altres d'anàlegs; proveir el sosteniment econòmic amb els mitjans necessaris i organitzar, si és el cas, cursos per a la formació professional dels postgraduats.   
i) Procurar l'harmonia i col·laboració entre els col·legiats i perseguir la competència deslleial entre estos.  
j) Adoptar mesures que conduïxen a evitar l'intrusisme professional.  
k) Intervindre en via de conciliació o arbitratge, en les qüestions que, per motius professionals, se susciten entre col·legiats.  
l) Resoldre per laude, a instàncies de les parts interessades, les discrepàncies que puguen sorgir sobre el compliment de les obligacions que provenen dels treballs realitzats pels col·legiats en l'exercici de la professió.  
m) Informar en els procediments judicials o administratius en què es discutisquen honoraris professionals, així com establir, si és el cas, servicis voluntaris per al seu cobrament.  
n) Exercir totes les funcions que li encomane l'Administració i col·laborar amb esta per mitjà de la realització d'estudis, emissió d'informes, elaboració d'estadístiques i altres activitats relacionades amb els seus fins que puguen ser-li encomanades o acorde realitzar per iniciativa pròpia.  
o) Exercir la representació que establisquen les lleis per al compliment dels seus fins.  
p) Facilitar als jutjats i tribunals la relació dels col·legiats que pogueren ser requerits o designats per a intervindre com a pèrits en assumptes judicials.  
q) Totes les altres funcions que redunden en benefici dels interessos professionals dels col·legiats.  
r) La protecció dels interessos dels consumidors i usuaris dels servicis dels seus col·legiats.   
s) Atendre, dins del seu àmbit territorial, les sol·licituds d'informació sobre els seus col·legiats i sobre les sancions fermes a ells imposades, així com les peticions d'inspecció o investigació que els formule qualsevol autoritat competent d'un estat membre de la Unió Europea en els termes que preveu la llei.  
t) Les altres que estiguen establides per la legislació estatal o autonòmica.  
2. Els acords, decisions i recomanacions del Col·legi Oficial de Graduats Socials de València observaran els límits i s'adequaran en tot cas a la Llei 15/2007, de 3 de juliol, de Defensa de la Competència.  
  
  
Article 5. Estatuts  
Per a qualsevol modificació estatutària s'observaran els mateixos requisits que per a la seua aprovació.  
  
Article 6. Tractament del col·legi  
El Col·legi de Graduats Socials de València tindrà el tractament d'Excel·lentíssim, sense perjuí de poder ser modificat si conforme altres circumstàncies li corresponguera un altre distint.  
  
Article 7. Tractament del president del col·legi.  
El president del Col·legi de Graduats Socials de València tindrà el tractament d'Il·lustríssim, llevat que per altres circumstàncies li corresponga un altre distint.  
  
Article 8. Indumentària  
El president del Col·legi, els vocals electius i membres de la Junta de Govern, usaran toga, així com la medalla corresponent al seu càrrec si la hi haguera, en audiències públiques i actes solemnes a què acudisquen en l'exercici d'estos.  
  
Article 9. Insígnia  
1. La insígnia oficial de la professió de graduat social està constituïda per una balança de la justícia, entre els platets de la qual hi ha dos espigues de blat que emmarquen una roda dentada, símbol del treball, en el peu de la qual es llig Iusticia socialis i té com a fons uns rajos daurats i fulgurants. Esta insígnia és comuna per a tots els col·legis d'Espanya i la fixa el Consell General.  
2. El Col·legi de València podrà tindre un logotip professional propi que identifique de forma clara i senzilla la professió de graduat social.  
  
  
Article 10. Distincions  
1. En els actes oficials solemnes els membres de la Junta de Govern portaran una medalla que reproduirà la insígnia professional, en la base de la qual es llegirà el títol del Col·legi, subjecta amb cordó de seda verda maragda. Esta medalla serà d'or o daurada per al president i de plata o platejada per als restants components de la junta.  
2. Les esmentades medalles expressades en miniatures de dos centímetres es podran dur sobre qualsevol trage per qui ocupe o hagen ocupat càrrecs en el Col·legi de Graduats Socials de València, així com els presidents i col·legiats d'honor.  
  
Article 11. Honors i recompenses  
La Junta de Govern està facultada per a premiar els mèrits que en l'exercici de la professió contraguen els col·legiats, i els servicis que li presten les persones o entitats alienes al col·legi. Amb este fi el Col·legi de Graduats Socials de València elaborarà un reglament específic que haurà de ser ratificat per la Junta General.  
  
TÍTOL II  
Dels col·legiats  
  
CAPÍTOL I  
De la incorporació  
  
Article 12. Classes de col·legiats  
a) Exercent lliure de la professió per compte propi bé de forma individual, bé de forma associada o col·lectiva, persona física o persona jurídica d'acord amb el que establix la Llei de Societats Professionals.  
b) Exercent de la professió per compte d'altri mitjançant una relació laboral, i sempre que esta contractació siga precisament com a graduat social. Quan la legislació reguladora de la respectiva funció pública establisca el deure o la possibilitat de col·legiació professional de determinats funcionaris, s'assimilaran als graduats socials exercents per compte d'altri aquells graduats socials que presten els seus servicis com a funcionaris d'organismes oficials de l'Estat, comunitat autònoma, província o municipi o qualsevol altre en què hagen ingressat per raó del títol de Graduat Social, Graduat Social Diplomat o de Diplomat de Relacions Laborals i se'ls haja exigit este per a obtindre el càrrec i sempre que la funció a realitzar siga l'específica de Graduat Social.  
  
c) No exercent.  
d) Emèrit. S'inclouran en esta els col·legiats jubilats i les persones que en raó a circumstàncies excepcionals apreciades per la Junta de Govern, meresquen esta consideració.  
  
Article 13. Obligatorietat  
a) Per a l'exercici de la professió de graduat social és obligatòria la col·legiació per compte propi o aliena.  
b) La col·legiació com a no exercent o com a emèrit és potestativa.  
  
  
Article 14. Col·legiació de persones jurídiques  
En este punt caldrà ajustar-se al que disposa la Llei de Societats Professionals amb les modificacions o reglamentacions vigents en cada moment.  
Una societat professional integrada per més d'un graduat social com a persona física, requerirà la col·legiació en la modalitat corresponent de totes les persones físiques amb el títol de Graduat Social que integren la societat professional, amb independència que com a tal la societat puga actuar de forma independent d'acord amb la llei, amb número propi de col·legiació i inscrita en el registre que a este efecte existix en el Col·legi, i amb les normes pròpies de responsabilitat legal i disciplinària que així mateix estan establides en la llei.  
  
Article 15. Títols honorífics  
Podran ser nomenats presidents o col·legiats d'honor, aquelles persones que reben este nomenament per acord de Junta General del Col·legi, a proposta de la Junta de Govern, i en atenció als mèrits i servicis rellevants prestats a favor de la professió o del mateix Col·legi i amb els drets i competències que el Reglament d'Honors del Col·legi i en defecte d'este el que la Junta General establisca.  
  
Article 16. Incorporació al col·legi  
1. La col·legiació se sol·licitarà per mitjà d'instància dirigida al president del Col·legi i s'hi adjuntarà la documentació pertinent. Els col·legiats disposaran de mitjans necessaris perquè els sol·licitants puguen tramitar per mitjans electrònics la seua col·legiació, en els termes previstos per la legislació en vigor.  
2. La incorporació al Col·legi Oficial de Graduats Socials de València requerix el compliment dels requisits següents:  
a) Ser major d'edat i no estar incurs en causa que impedisca l'exercici professional.  
b) Estar en possessió del títol habilitant de Graduat Social, Graduat Social Diplomat, Diplomat en Relacions Laborals. Així mateix els títols estrangers homologats o reconeguts a Espanya com un dels anteriors.  
  
c) No tindre antecedents penals que l'inhabiliten per a l'exercici de la professió.  
d) Satisfer la quota d'ingrés o altres aportacions fixades pel Col·legi per acord de la Junta de Govern o Junta General.  
3. La col·legiació podrà ser denegada.  
a) Quan els documents presentats siguen insuficients o oferisquen dubtes sobre la seua autenticitat.  
b) Quan l'interessat estiguera complint condemna imposada pels tribunals de justícia que comporte la pena accessòria d'inhabilitació absoluta o especial per a l'exercici de la professió.  
c) Quan haguera sigut expulsat d'un altre col·legi i no haguera obtingut rehabilitació expressa.  
d) Quan es trobe suspés en l'exercici de la professió en virtut de sanció disciplinària imposada per un altre col·legi o pel Consell Valencià de Col·legis de Graduats Socials o pel Consell General.  
  
e) Quan es trobe incurs en causa d'incompatibilitat o prohibició per a l'exercici de la professió.  
f) Quan el peticionari, procedent d'un altre col·legi, no justifique complidament haver satisfet les quotes i drets que li corresponien en el col·legi d'origen.  
4. El secretari del Col·legi examinarà la instància, així com els documents units a esta, emetrà el corresponent informe i sotmetrà la sol·licitud a la decisió de la Junta de Govern, que acceptarà o denegarà la sol·licitud d'incorporació, dins del termini de dos mesos a comptar des de la presentació de la sol·licitud, sense perjuí que, quan procedisca, puga requerir, amb suspensió del termini per a resoldre, l'esmena de defectes de la sol·licitud o l'aportació de documents necessaris, en la forma i amb els efectes previstos en l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La resolució es notificarà a l'interessat per escrit, amb el vistiplau del president del Col·legi.  
La falta de resolució expressa de la sol·licitud en el termini de dos mesos determinarà que la incorporació al Col·legi s'entenga autoritzada per silenci administratiu positiu.   
5. Contra les resolucions denegatòries de les peticions d'incorporació podrà reclamar-se en alçada davant del Consell Valencià de Col·legis de Graduats Socials, i la reclamació haurà de formular-se en el termini d'un mes des que es notifique la resolució expressa.  
6. La col·legiació com a no exercent o col·legiat emèrit requerirà la constància de la titulació, absència d'inhabilitació per sanció disciplinària de caràcter col·legial no caducada i tindrà el seu propi registre i reglamentació interna aprovada per la Junta de Govern i la Junta General.  
  
Article17. Requisits de l'exercici professional  
1. Per a l'exercici de la professió de graduat social en tot el territori nacional serà requisit indispensable i suficient estar inscrit en un sol col·legi siga quin siga el seu àmbit territorial. La incorporació obligatòria en el Col·legi de València serà quan radique en esta província el domicili professional únic o principal.  
2. La col·legiació com a no exercent o emèrit, no faculta per a l'exercici de la professió.  
  
Article 18. Causes que impedixen l'exercici professional  
A més d'allò que s'ha previst en articles anteriors sobre inhabilitació i expulsió de qualsevol col·legi fins que esta es resolga, són causes especials que impedixen l'exercici professional.  
a) La invalidesa en grau d'incapacitat permanent total per a la professió de graduat social.  
b) La incapacitació civil.  
  
Article 19. Normativa supletòria  
En allò no previst en els articles precedents sobre normes d'accés, caldrà ajustar-se al que dispose la normativa estatal bàsica, la normativa autonòmica i els Estatuts del Consell General de Col·legis de Graduats Socials d'Espanya.  
  
Article 20. Registre  
1. Els nous col·legiats quedaran inscrits en el Registre General del Col·legi per orde d'admissió d'instàncies.  
2. A més de l'esmentat Registre General, la Secretaria del Col·legi tindrà a càrrec seu un Registre especial de col·legiats en exercici, on s'indicarà els qui exercixen la professió: a) lliure per compte propi bé de forma individual o bé de forma associada o per mitjà de societat mercantil de caràcter professional, b) per compte d'altri mitjançant una relació laboral amb una empresa o corporació per mitjà de relació especial.  
3. La incorporació justificada per mitjà de la certificació corresponent del Col·legi, acredita el graduat social com a tal sense que siga necessària cap designació o nomenament de l'Administració pública.  
  
4. El secretari del Col·legi remetrà al principi de cada any una relació de tots els graduats socials exercents incorporats a este, així com dels que hagen cessat en este període, a tots els jutjats i tribunals del seu territori, o bé al deganat que centralitze estes funcions d'informació als jutjats, així com als organismes de l'administració que tinguen relació directa amb la professió i requerisquen el nomenament de graduats socials com perits, servicis d'assessorament a particulars i semblants.  
  
5. El registre serà electrònic i incorporarà no sols els graduats socials sinó també les societats professionals en l'objecte de les quals es trobe l'exercici d'esta professió.  
  
Article 21. Drets i deures dels admesos  
Els aspirants admesos satisfaran les quotes d'incorporació, derrames i la resta d'aportacions aprovades pel Col·legi, la quantia conjunta de la qual no podrà superar en cap cas els costos associats a la tramitació de la inscripció, i se'ls entregarà el carnet de col·legiat, i la insígnia professional si la hi haguera.  
  
Article 22. Prestació de jurament o promesa  
1. Els graduats socials, abans d'iniciar el seu exercici professional, hauran de prestar jurament o promesa d'acatament a la Constitució i de la resta de l'ordenament jurídic, i del fidel compliment dels deures de la professió de graduat social.  
2. El jurament o promesa es prestarà davant de la Junta de Govern en la forma i solemnitat que esta designe, amb la possibilitat de fer-ho per escrit de forma provisional per a l'exercici, atés que l'acte de jura o promesa de nous col·legiats es realitza amb la solemnitat pròpia una vegada per any.  
3. En l'expedient del col·legiat haurà de constar la data del jurament o promesa.  
  
Article 23. Àmbit territorial de l'exercici professional  
1. L'àmbit territorial del Col·legi de Graduats Socials de València se circumscriu a València i província, i sense perjuí que els col·legiats en este el tinguen als efectes del seu domicili professional únic o principal, podran exercir en tot el territori espanyol.   
2. En estos casos, quan l'exercici es duga a terme en territori diferent de la província de València, correspondrà al col·legi en el territori del qual s'exercisca l'activitat de graduat social, les competències d'este en matèria d'ordenació i potestat disciplinària.  
El Col·legi de Graduats Socials de València, en benefici dels consumidors i usuaris, utilitzarà els oportuns mecanismes de comunicació i els sistemes de cooperació administrativa entre autoritats competents previstos en el capítol VI de la Llei 17/2009, de 23 de novembre, sobre el lliure accés a les activitats de servicis i el seu exercici.  
  
Les sancions imposades, si és el cas, pel col·legi del territori on s'exercisca l'activitat professional produiran efectes en tot el territori espanyol.  
3. En el cas de desplaçament temporal a Espanya d'un professional d'un altre estat membre de la Unió Europea, que pretén l'exercici en la circumscripció del Col·legi de València de la professió de graduat social, caldrà ajustar-se a allò que s'ha disposat en la normativa vigent en aplicació del dret comunitari relativa al reconeixement de qualificacions, en especial, al que establix el Reial Decret 1837/2008, de 8 de novembre, pel qual s'incorporen a l'ordenament jurídic espanyol la Directiva 2005/36/CE, del Parlament Europeu i del Consell, de 7 de setembre de 2005, i la Directiva 2006/100/CE, del Consell, de 20 de novembre de 2006, relatives al reconeixement de qualificacions professionals. Per a exercir d'esta manera temporal, d'acord amb la mencionada normativa, bastarà amb la comunicació a l'autoritat competent.  
  
  
  
CAPÍTOL II  
De la pèrdua de la condició de col·legiat  
  
Article 24. Pèrdua  
1. La condició de col·legiat es perd:  
a) Per defunció o declaració de defunció.  
b) Per baixa voluntària per mitjà de comunicació dirigida al president del col·legi.  
c) Per reiterat incompliment de l'obligació de satisfer les quotes ordinàries i extraordinàries que hagueren sigut acordades, a més de les altres càrregues col·legials a què estiguera obligat. S'entén per reiterat incompliment en el termini de tres mesos en el pagament, de forma successiva o alterna en el període d'un any.  
d) Per condemna ferma que porte amb si la pena d'inhabilitació per a l'exercici de la professió de graduat social.  
e) Per sanció ferma d'expulsió del Col·legi acordada en expedient disciplinari.  
2. Correspon a la Junta de Govern acordar en resolució motivada, la pèrdua de la condició de col·legiat en els supòsits dels apartats c, d i e, i respecte als incisos a i b hauran de ser comprovats adequadament per la Secretaria del Col·legi.  
3. En el supòsit de l'apartat c els col·legiats podran rehabilitar els seus drets si abonen el que calga, que de qualsevol forma hàbil en dret i de forma independent se li podrà reclamar, així com els interessos legals, i la quantitat corresponent com a nova incorporació.  
  
  
Article 25. Baixa en la col·legiació  
El graduat social que cause baixa en el Col·legi perdrà tots els drets inherents a esta condició i estarà obligat a tornar el carnet de col·legiat sense perjuí de la responsabilitat en què puga incórrer per ús indegut d'este. En cas d'incompliment, el Col·legi anul·larà d'ofici el carnet de col·legiat.  
  
  
CAPÍTOL III  
De les incompatibilitats  
  
Article 26. Causa d'incompatibilitat  
L'exercici professional de graduat social tindrà les incompatibilitats establides per llei. Només per mitjà de norma amb rang de llei podrà imposar-se l'exercici de forma exclusiva d'una professió o limitar l'exercici conjunt de dos o més professions.  
  
Article 27. Exercici professional il·legal o clandestí  
El Col·legi Oficial de Graduats Socials de València exercitarà totes les accions, inclús penals que calguen, per a evitar l'intrusisme professional.  
  
Article 28. Comunicació d'incompatibilitats i recursos  
1. El graduat social en qui concórrega alguna de les causes d'incompatibilitat haurà de comunicar-ho a la Junta de Govern i cessar immediatament en la situació d'incompatibilitat. Si no ha fa així, la Junta de Govern acordarà, previ expedient d'audiència a l'interessat, la suspensió del graduat social en l'exercici de la professió, mentre subsistisca la incompatibilitat, i ho comunicarà quan procedisca als jutjats i òrgans de l'administració que tinguen relació directa amb la professió.  
  
En el cas que es tinga coneixement que un graduat social exercix la professió a pesar d'estar incurs en causa d'incompatibilitat legal, a instància de la Junta de Govern s'incoarà un expedient sancionador i amb audiència prèvia a l'interessat, podrà concloure amb la suspensió de l'exercici de la professió.  
2. Desapareguda la incompatibilitat, el graduat social, amb la justificació prèvia d'este punt, podrà instar de la Junta de Govern l'alçament de la suspensió.  
3. L'acord pel qual es done de baixa per causa d'incompatibilitat, podrà ser objecte de recurs d'alçada davant del Consell Valencià de Col·legis de Graduats Socials.  
4. La infracció del deure de cessar en la situació d'incompatibilitat així com l'exercici amb infracció de les incompatibilitats directament o per persona interposada, constituirà falta molt greu sense perjuí de les responsabilitats que corresponguen.  
  
  
  
  
  
CAPÍTOL IV  
Drets i deures dels col·legiats  
  
Article 29. Honors i distincions  
Els graduats socials col·legiats gaudiran dels drets, honors, preferències i consideracions reconegudes per les lleis a la professió.   
  
  
Article 30. Drets dels col·legiats  
1. Els col·legiats exercents tindran els següents drets:  
a) Romandre en el Col·legi, llevat que incórreguen en alguna de les causes determinants de la pèrdua de la seua condició de col·legiat recollides en els estatuts.  
b) Ser defesos pel Col·legi davant de les autoritats, entitats i particulars en l'exercici de la seua professió o per motiu d'este en les seues justes reivindicacions.  
c) Utilitzar tots els servicis que establisca el Col·legi, entre estos, biblioteca, institucions de previsió social i benèfiques i tots les altres que pogueren crear-se sense perjuí que alguns d'estos servicis els puga reservar el Col·legi exclusivament als exercents.  
d) Ser representats i recolzats per la Junta de Govern en les seues justes reclamacions i en les negociacions per diferències que pogueren sorgir com a conseqüència de l'exercici professional.  
e) Conéixer i estar informat de la marxa del Col·legi.  
f) Assistir a tots els actes de caràcter corporatiu que celebre el Col·legi.  
g) Usar el carnet de col·legiat i la insígnia.  
h) Ser elegits per als càrrecs de Junta de Govern, del Consell Valencià de Col·legis de Graduats Socials i del Consell General d'Espanya, sempre que reunisquen els requisits, i exercir els càrrecs per als quals hagueren sigut elegits.  
i) Participar en la tasca cultural i formativa que realitze el Col·legi.  
j) Usar la denominació d'assessor en la matèria corresponent, precedida de l'expressió Graduat Social.  
k) Usar toga en audiència pública i actes solemnes judicials.  
l) Assistir amb veu i vot en les assemblees generals del Col·legi.  
m) Formular queixes davant de la Junta de Govern contra la labor professional o col·legial de qualsevol dels seus membres.  
2. Els col·legiats no exercents i emèrits tindran dret a gaudir de tots els servicis, facultats i prerrogatives dels exercents amb les limitacions assenyalades estatutàriament i a excepció d'aquells drets inherents a l'exercici professional.   
  
Article 31. Deures dels col·legiats  
Els col·legiats tindran els deures següents:  
a) Exercir en tot moment la professió amb el degut decor i dignitat.  
b) Complir fidelment els estatuts i normes vigents d'aplicació a la professió de graduat social.  
c) Exercir la professió atenint-se a les normes establides en el codi deontològic que aprove el Col·legi, el Consell Valencià de Col·legis de Graduats Socials o el Consell General de Col·legis Oficials de Graduats Socials d'Espanya. Este codi deontològic serà en tot cas d'acord amb la llei i accessible per mitjans electrònics, i es precisaran les obligacions dels graduats socials, i s'hi inclouran les relatives a les seues comunicacions comercials als efectes de salvaguarda de la independència i integritat de la professió, així com, si és el cas, al secret professional.  
  
d) Actuar professionalment en qualsevol ocasió amb el seu nom i cognoms sense perjuí del que preveuen els articles 33 a 35 d'estos Estatuts i del que establix la Llei 2/2007, de 15 de març, de Societats Professionals.  
e) Comunicar a la Secretaria del Col·legi dins del termini de 30 dies els canvis de domicili.  
f) Satisfer dins del termini, les quotes i derrames als pagaments de les quals estan obligats com a col·legiats.  
g) Comparéixer davant de la Junta de Govern o les comissions corresponents quan foren requerits per a això.  
h) Comunicar al col·legi les suplències en les funcions professionals per qualsevol causa.  
i) Guardar el respecte degut a la Junta de Govern i comissions del col·legi i complir els acords d'estes.  
j) Exercir amb zel i eficàcia els càrrecs per als quals van ser triats i participar en les comissions del Col·legi quan els requerisca el president o la Junta de Govern.  
k) Guardar el secret professional, i s'entendrà per esta l'obligació i el dret de no revelar cap fet dels que tinguen coneixement en raó de l'exercici.  
l) Usar toga en audiència pública i actes solemnes judicials.  
m) Contractar a una companyia asseguradora la responsabilitat civil professional que puga derivar-se de l'exercici professional, bé siga per si mateixos, o per mitjà de la pòlissa col·lectiva que puga subscriure el Col·legi amb este fi, de manera que per la Secretaria del Col·legi es verificarà esta contractació i la vigència d'esta anualment. En cas de contractació per si mateix, la pòlissa no podrà tindre menys cobertures que les fixades en la col·lectiva, en garantia del ciutadà que accedix als servicis professionals del graduat social.  
n) Posar en coneixement del Col·legi els actes d'intrusisme que coneguen per a permetre l'actuació contra qui incórrega en esta pràctica, així com d'exercici il·legal.  
  
  
CAPÍTOL V  
Dels despatxos col·lectius  
  
Article 32. Exercici conjunt de la professió.  
El graduat social podrà exercir la seua professió conjuntament amb altres graduats socials, sota qualsevol de les formes que es reconeguen en la llei. També podrà exercir la seua professió conjuntament amb un altre professional titulat llevat que la llei ho impedisca.  
Les societats a través de les quals actuen hauran d'identificar el graduat social o graduats socials que presten els servicis. Els graduats socials que exercisquen la professió en forma societària hauran d'identificar en les seues relacions professionals la societat a través de la qual actuen.  
  
Article 33. Registre de despatxos col·lectius  
Els despatxos col·lectius de graduats socials i, en particular, les societats professionals, s'inscriuran en el Registre Especial de Despatxos Col·lectius del Col·legi, i constaran els noms i circumstàncies de qui els integren i compliran les obligacions de registre col·legial que a cada un resulten aplicables d'acord amb la legislació vigent. Les societats professionals en l'objecte de les quals es trobe l'exercici de la professió de graduat social, seran titulars i estaran subjectes als mateixos deures i drets que els graduats socials.  
  
  
Article 34. Requisits  
Tots els graduats socials integrats en un despatx col·lectiu hauran d'estar incorporats individualment al col·legi corresponent com a exercents.  
  
  
TÍTOL III  
Dels òrgans de govern dels col·legis  
  
CAPÍTOL I  
De la Junta de Govern  
  
Article 35. Òrgans de govern  
El govern dels col·legis correspon a:  
a) La Junta General de Col·legiats.  
b) La Junta de Govern.  
c) El president.  
  
Article 36. Competències de la Junta de Govern  
1. La Junta de Govern serà l'òrgan d'execució i gestió dels acords de la Junta General, exercirà amb caràcter permanent l'administració del col·legi i tindrà en tot moment la plena representació de la corporació.  
  
2. A més de les que s'establixen en estos Estatuts, tindrà qualsevol funció en l'administració i gestió del col·legi no encomanada a un altre òrgan distint, i amb caràcter específic les següents:  
a) En general:  
1. Sotmetre a votació en les juntes generals assumptes concrets d'interés col·legial.  
2. Resoldre sobre l'admissió de titulats que sol·liciten incorporar-se al col·legi.  
3. Vetlar perquè els col·legiats observen bona conducta en les seues relacions amb els òrgans jurisdiccionals, amb els seus companys i amb els clients, així com que en l'exercici de la seua professió despleguen la necessària diligència i competència.   
4. Impedir l'intrusisme i perseguir els infractors, així com dels que faciliten esta conducta, siguen persones físiques o jurídiques, i exercitar totes les accions que siguen pertinents contra estes.  
5. Proposar a la Junta General l'adopció de l'acord necessari quant a la quota d'incorporació al col·legi.  
6. Proposar a la Junta General la determinació de les quotes de les distintes modalitats de col·legiats, o l'absència d'estes per als emèrits.  
  
7. Proposar a la Junta General les quotes extraordinàries i derrames.  
8. Recaptar l'import de les quotes.  
9. Convocar eleccions per a proveir els càrrecs de la Junta de Govern.  
10. Convocar juntes ordinàries i extraordinàries i assenyalar l'ordre del dia per a cada una d'estes.  
11. Exercir les facultats disciplinàries respecte als col·legiats.  
12. Proposar a la Junta General l'aprovació dels reglaments d'ordre interior.  
13. Nomenar les comissions i seccions del col·legi.  
14. Vetlar perquè en l'exercici professional s'observen les condicions de dignitat i prestigi que corresponen al graduat social.  
15. Deure d'informació als col·legiats de les qüestions que puguen afectar-los.  
16. En general exercir totes les funcions que no estiguen atribuïdes a un altre òrgan col·legial.  
17. Contractar el personal necessari, via laboral, contracte de prestació de servicis, personal becat, o qualsevol altra.  
18. Exercir totes les funcions que en matèria econòmica i sense cap exclusió respecte del patrimoni del col·legi qualsevol classe d'actes de disposició o gravamen i en especial:  
a) Administrar béns.  
b) Pagar i cobrar quantitats.  
c) Fer efectius lliuraments, donar o acceptar béns en pagament o per a pagament.  
d) Atorgar transaccions, compromisos o renúncies.  
e) Comprar, vendre, retraure, permutar purament o condicionalment, amb preu confessat o ajornat o pagat al comptat, qualsevol classe de béns i drets a excepció dels immobles que requerirà acord de l'Assemblea General.  
f) Acceptar a benefici d'inventari i repudiar herències i fer aprovar o impugnar peticions d'herències, i entregar o rebre llegats.  
  
g) Contractar, modificar, rescindir i liquidar assegurances de qualsevol classe.  
h) Operar en caixes oficials, caixes d'estalvis i bancs inclús el d'Espanya i les seues sucursals, i fer tot el que la legislació i pràctiques bancàries permeten, seguir, obrir, cancel·lar comptes i llibretes d'estalvi, comptes corrents i de crèdit i caixes de seguretat.  
i) Comprar, vendre, canviar, pignorar valors i cobrar els seus interessos, dividends i amortitzacions, concertar pòlisses de crèdit ja siga personal o amb pignoració de valors amb bancs, establiments de crèdit, inclús el banc d'Espanya i les seues sucursals, i firmar els oportuns documents.  
j) Modificar, transferir, cancel·lar, retirar i constituir depòsits d'efectiu, valors provisionals i definitius.  
k) Totes les altres atribucions que s'establisquen en estos estatuts i en els reglaments de règim interior del col·legi.  
19. Redactar pressupostos i rendir comptes anuals.  
20. Proposar a la Junta General la inversió o disposició del patrimoni col·legial quan es tracte d'immobles.  
21. Vetlar perquè els acords, decisions, recomanacions amb transcendència econòmica s'adapten a les exigències de la legislació de defensa de la competència.  
b) Amb relació als òrgans jurisdiccionals:  
1. Fomentar i estretir les relacions de respectuosa cordialitat entre el col·legi i els seus col·legiats amb la magistratura i els funcionaris del servici de l'administració de justícia en general, i en particular amb els jutjats socials.  
2. Promoure l'organització d'un sistema d'assistència que permeta comptar amb els servicis d'un graduat social per part dels qui no tinguen mitjans econòmics per a sufragar-los.  
3. Vetlar perquè en l'exercici de la funció representativa que tinguen els col·legiats d'acord amb la Llei Orgànica del Poder Judicial, complisquen estos amb les obligacions inherents a la seua funció.  
4. Vetlar perquè els graduats socials en audiència pública i actes solemnes amb òrgans judicials, usen toga i en estrades s'asseguen a la mateixa altura que funcionaris, i resta de professionals jurídics.  
5. Perseguir els comportaments contraris al deure de guardar secret i imposar les sancions disciplinàries que procedisquen.  
6. Emparar els col·legiats que vegen vulnerat el seu dret a no ser obligats a declarar sobre fets o notícies coneguts en la seua actuació professional.  
c) Amb relació a altres organismes oficials:  
1. Defendre, quan ho estime convenient i just els col·legiats en l'exercici de les funcions de la professió o en ocasió d'estes.  
  
2. Promoure prop del Govern, de les autoritats i de tots els organismes oficials que tinga relació l'activitat de graduat social, tot el que es considere beneficiós per a l'interés comú i per a la recta i ràpida administració de justícia.  
3. Informar de paraula o escrit en nom del col·legi de tots els projectes o iniciatives que es requerisquen.  
3. Correspon igualment a la Junta de Govern vetlar perquè els acords, decisions i recomanacions amb transcendència econòmica s'adapten a les exigències de la legislació de defensa de la competència.  
  
Article 37. Composició de la Junta de Govern  
1. La Junta de Govern estarà composta per un president, un o més vicepresidents segons decidisca la mateixa junta, un secretari, un tresorer i tants vocals com a àrees de treball componguen el col·legi o s'estime convenient.  
2. El càrrec de president haurà de recaure necessàriament en un col·legiat graduat social per compte propi o aliena en exercici i haurà de seguir en esta condició durant tot el seu mandat.  
3. El nombre de vocals, no podrà ser inferior de cinc, ni superior a quinze, i este nombre es decidirà per acord de Junta General a proposta de la Junta de Govern.  
Necessàriament almenys un haurà de ser no exercent i un exercent per compte d'altri (exercent d'empresa). L'acord d'ampliar el nombre de vocals no exercents o exercents d'empresa a un màxim de dos per cada modalitat, així com la de crear una vocalia per a col·legiats emèrits, s'adoptarà per la Junta de Govern i se sotmetrà l'aprovació a la Junta General.  
4. Delegacions  
Les delegacions són òrgans descentralitzats de gestió territorial del col·legi que atendran els idèntics fins d'este, i quedaran subjectes al règim d'este i en cap cas posseiran capacitat autonormativa.  
  
Estaran gestionades per una comissió, integrada per un delegat i un administrador si és procedent.  
Els delegats són responsables davant de la Junta de Govern a qui informaran de totes les anomalies que s'observen en les delegacions a càrrec seu.  
La creació d'estos òrgans estarà a criteri de les necessitats detectades per la Junta de Govern per al millor compliment dels fins col·legials.  
  
  
Article 38. Elecció de càrrecs a la Junta de Govern  
1. La Junta General triarà el càrrec de president per mitjà de votació nominal específica. Els càrrecs de vicepresident, tresorer i secretari seran designats per la mateixa Junta de Govern entre els vocals triats per la Junta General i a proposta del president.  
2. La Junta de Govern serà triada per votació dels col·legiats i el mandat de tots els seus integrants durarà quatre anys, i es renovarà per mitat cada dos. Els seus membres només podran ser reelegits per a tres mandats consecutius o sense limitació per a mandats alternatius.  
3. Seran electors tots els inscrits en el cens que es troben en l'exercici dels seus drets i al corrent en els seus obligacions econòmiques.  
  
4. Podran ser candidats tots els col·legiats pertanyents a l'àmbit territorial del col·legi que es troben d'alta i al corrent del pagament de les seues quotes col·legials, amb un mínim de dos anys de col·legiació ininterrompuda bé per al còmput del qual podrà tindre's en compte el temps de col·legiació en un altre col·legi de graduats socials, en el període immediatament anterior i en la modalitat a què s'opta, i que si tenen la condició d'electors no estiguen incursos en prohibició o incapacitat legal o estatutària, i no tinguen pendents de compliment sancions disciplinàries d'índole col·legial o judicial.  
5. La constitució dels òrgans de govern o la seua modificació haurà de comunicar-se en el termini de cinc dies hàbils al Consell General, al Consell Valencià de Col·legis de Graduats Socials i a l'òrgan competent de la Generalitat.   
  
Article 39. Exercici dels càrrecs  
L'exercici dels càrrecs de la Junta de Govern tindrà caràcter honorífic i gratuït.  
  
Article 40. Provisió de càrrecs vacants  
Quan es produïsquen vacants en la junta de govern abans de celebrar-se eleccions, estes seran cobertes pel candidat que haja obtingut el nombre més gran de vots en les últimes eleccions, i s'informarà els distints òrgans esmentats en el punt cinc del seu nomenament, i la seua duració serà la mateixa que per al càrrec que substituïx.  
S'exceptua el president que se substituïx reglamentàriament pel vicepresident fins a la primera Junta General que se celebre o l'extraordinària que puga convocar-se per a la seua elecció.  
També es procedirà a l'elecció parcial de vocals quan no siga possible cobrir les vacants pel sistema previst en el primer apartat d'este article.  
Quan no siga possible cobrir més de la mitat de les vacants, el Consell Valencià de Col·legis de Graduats Socials designarà una Junta Provisional entre el primer terç dels col·legiats més antics, i convocarà eleccions en el termini de 30 dies.  
  
  
CAPÍTOL II  
  
Article 41. Electors i elegibles  
Tots els membres de la Junta de Govern seran triats per votació ajustada al principi de lliure i la mateixa participació dels col·legiats. El vot de cada col·legiat exercent tindrà doble valor, mentre que el de no exercents i emèrits serà simple.  
Figuraran com a electors tots els inscrits en el cens que es troben en l'exercici dels seus drets i al corrent dels seus deures col·legials. El cens es formarà per la Junta de Govern i constaran tots els col·legiats incorporats al col·legi amb un mes d'antelació a la data de la convocatòria. La mateixa Junta de Govern resoldrà les reclamacions que puguen suscitar-se dins dels tres dies següents a la seua presentació i ho farà no més tard del quint dia anterior a l'elecció.  
  
Podran ser candidats els col·legiats que gaudint de la condició d'electors no estiguen incursos en prohibició legal o estatutària, compten almenys amb l'antiguitat de dos anys i hagen sigut proclamats.  
També podran ser candidats els col·legiats que procedint d'un altre col·legi, s'hagen incorporat al col·legi mitjançant una resolució de la Junta de Govern del Col·legi, i conservaran l'antiguitat i modalitat col·legial del col·legi de procedència.  
Respecte als emèrits, hauran d'estar en el registre que a este efecte establisca el col·legi.  
  
Article 42. Votacions  
La votació serà personal i secreta per mitjà de papereta, llevat que només existisca un candidat proclamat per a l'elecció del càrrec, i en este cas resultarà triat sense necessitat d'esta.  
El vot podrà emetre's per correu certificat i es garantirà l'autenticitat i el secret.  
En allò no previst en estos estatuts sobre este particular, caldrà ajustar-se al que regule la Llei Orgànica del Règim Electoral vigent i la resta de normes complementàries.  
  
Article 43. Convocatòria d'eleccions i proclamació de candidats  
  
La convocatòria es farà pel vicepresident en cas d'elecció únicament del president, i en els altres casos per la Junta de Govern, amb una antelació mínima de trenta dies naturals.  
Les candidatures hauran de presentar-se com a mínim amb quinze dies naturals d'antelació a la celebració de les eleccions. Podran ser conjuntes o individuals i hauran de subscriure's només pels candidats. Contindran el compromís de prestar jurament o promesa i obediència a l'ordenament jurídic professional i als Estatuts.  
La proclamació de candidats es farà per la Junta de Govern dins dels dos dies hàbils següents a la finalització del termini per a presentar candidatures. Les impugnacions que es produïsquen hauran d'interposar-se en el termini de dos dies hàbils des de la notificació de l'acord i seran resoltes per la Junta de Govern abans de la celebració de la votació.  
  
  
Article 44. Mesa electoral i campanya electoral  
La mesa electoral estarà composta per tres membres titulars:   
President: el col·legiat exercent de major edat.  
Secretari: el col·legiat exercent de major antiguitat.  
Vocal: el col·legiat exercent més recent.  
Seran suplents, en tots els casos, els col·legiats que figuren en el cens, i seguiran el mateix procediment que per als anteriors.  
Si algun d'estos càrrecs fóra candidat, serà designat membre el que se seguisca en el càrrec.  
Les candidatures podran nomenar interventors que s'asseuran junt a la mesa i podran controlar la marxa de la votació.  
Quan el nombre de candidats proclamats resulte igual o inferior al dels vocals de la junta a triar, la proclamació equivaldrà a l'elecció i esta, per tant, no haurà d'efectuar-se. Igual ocorrerà quan només es presente una persona al càrrec de president.  
Els candidats proclamats podran efectuar a costa seua les activitats de campanya electoral ajustades a l'ordenament jurídic. No podran utilitzar-se a estos efectes locals ni altres mitjans materials o personals del col·legi, excepte el dret a què se'ls facilite una còpia del cens electoral amb salvaguarda de la normativa sobre protecció de dades personals, així com sobres i paperetes per a l'elecció. Si el candidat vol remetre una única comunicació massiva al cens electoral, podrà entregar el contingut al col·legi el qual enviarà esta, a càrrec del seu cost al candidat si fóra per correu ordinari, i sense cost si fóra per correu electrònic, per a evitar l'entrega de domicilis o correus electrònics als candidats en prevenció de la normativa sobre protecció de dades de caràcter personal.  
  
Cada candidatura conjunta o cada candidat individual podran designar a un altre col·legiat que actue com a interventor en la taula.  
  
Article 45. Exercici del vot i escrutini  
1. L'horari de votació serà el dia designat per la Junta de Govern i en l'horari així mateix acordat en la Junta de Govern, en un sol dia, i tenint en compte donar el màxim possible per a facilitar l'exercici del dret de vot pels col·legiats.  
2. La votació es realitzarà en dos urnes separades, en una votaran els col·legiats exercents siguen per compte propi o d'empresa, i en una altra els no exercents i emèrits. Els electors presentaran a qui presidisca la mesa la seua papereta de vot introduïdes en sobre oficial, i este la introduirà en l'urna corresponent i s'anotarà en la llista del cens. Votaran en últim lloc els interventors i els membres de la mesa. Per fi s'introduiran els vots rebuts per correu que complisquen els requisits estatutaris.  
  
3. Seran únicament vàlides les paperetes i sobres oficials entregats pel col·legi als candidats i electors, els qui tindran estes a la seua disposició en la seu col·legial, abans i durant la votació.  
4. L'escrutini realitzat per la mesa electoral serà públic i el secretari autoritzarà la corresponent acta que subscriuran els interventors i els altres membres de la mesa. S'inclouran les reclamacions a què haguera lloc que seran imprescindibles per a ulteriors recursos. Només es conservaran aquelles paperetes que hagueren sigut objecte d'impugnació.  
5. Contra els acords de la Junta de Govern i mesa electoral relatius a les eleccions, podrà interposar-se sense caràcter suspensius, els recursos previstos en estos estatuts.  
6. El vot per correu podrà realitzar-se sol·licitant amb cinc dies d'antelació mínima l'imprés corresponent en la Secretaria del col·legi, la qual verificarà l'autenticitat del sol·licitant i la seua condició d'elector, i en la remissió d'este haurà de quedar identificat el votant d'acord amb les normes de caràcter intern en matèria electoral que establisca el col·legi, i en absència d'estes, de forma clara en el sobre i en la inclusió de l'imprés per a esta modalitat entregat prèviament.  
  
7. La Junta de Govern podrà adoptar les mesures necessàries per al vot electrònic per correu electrònic o via telemàtica, en qualsevol cas amb certificat emés per entitat certificadora que done fe del contingut i del remitent, i a una adreça electrònica especial habilitada amb este fi, que serà oberta i verificat el contingut a l'acabament de l'escrutini de les paperetes igual que els sobres rebuts per correu ordinari.  
  
  
Article 46. Constitució de la Junta de Govern Electa  
1. En el termini de cinc dies des de la constitució de la Junta de Govern es comunicarà al Consell Valencià de Col·legis de Graduats Socials, i al Consell General de Col·legis de Graduats Socials d'Espanya, i a través d'estos a l'administració pública de caràcter autonòmic i nacional que tinguen assignades les competències sobre col·legis professionals, i s'informarà de la seua composició i compliment dels requisits legals.  
De la mateixa manera es procedirà quan existisquen modificacions en la composició de la Junta de Govern.  
2. Els elegits com a president i la resta de membres de la Junta de Govern abans de prendre possessió dels seus càrrecs hauran de prestar jurament o promesa d'acord amb allò establit estatutàriament, així com obediència a l'ordenament jurídic professional.  
3. El president prendrà possessió davant de la mesa electoral en l'acte de ser elegit, i els altres membres en la primera Junta de Govern.  
  
  
CAPÍTOL III  
Dels càrrecs i del funcionament de la Junta de Govern  
  
Article 47. El president  
1. El president ostentarà la representació oficial del col·legi, encara que el juí siga contra ell i podrà apoderar professionals per a la representació i defensa del col·legi amb les facultats pròpies d'estos poders, i en les relacions amb els poders públics i autoritats; serà l'executor dels acords del col·legi; convocarà i presidirà les sessions de les juntes generals i serà en estes qui redacte l'orde del dia, de les juntes de govern, en les quals així mateix fixarà l'orde del dia, així com de les comissions de treball a què assistisca; coordinarà la tasca dels distints òrgans col·legials, i presidirà tots estos quan assistisca i resoldrà els empats amb el seu vot de qualitat si aquells subsistiren durant dos votacions successives. Estes facultats podran ser delegades puntualment pel president a favor de qualsevol membre de la Junta de Govern que el represente.  
  
2. El president assumirà totes les funcions del col·legi en els casos d'urgència que així ho requerisquen i podrà adoptar les decisions, resolucions i mesures que considere i sota la seua responsabilitat i a reserva de sotmetre-les al coneixement i convalidació de la Junta de Govern.  
3. El president serà el que ordene els cobraments i els pagaments, i firmarà la documentació col·legial i autoritzarà amb el seu vistiplau les certificacions expedides pel secretari i les actes de la Junta General i la de Govern. L'ordenació de cobrament i de pagaments podrà delegar-les en el tresorer, i en este cas el president les autoritzarà amb el seu vistiplau.  
Serà l'encarregat així mateix de firmar la documentació bancària necessària per a l'obertura i cancel·lació de comptes, i depòsits, firmar xecs o talons.  
4. Incumbix al president fomentar i mantindre entre tots els col·legiats la relació de camaraderia i la tutela dels drets de la professió, del col·legi i dels seus integrants.  
5. Serà l'encarregat també d'autoritzar les altes col·legials, legitimar amb la seua firma els llibres de comptabilitat, facultat esta última que podrà delegar en el tresorer, i qualsevol altre de naturalesa oficial.  
6. Tindrà vot de qualitat en els empats en les votacions en general.  
  
  
Article 48. Vicepresident o vicepresidents  
El vicepresident o si és el cas vicepresidents pel seu ordre substituiran el president en cas de vacant, absència o malaltia i en totes aquelles comissions que els encomane el president amb caràcter permanent o ocasional.  
  
Article 49. El secretari  
1. Correspon al secretari redactar les actes, correspondència i comunicacions oficials, dirigir els treballs administratius del col·legi que podrà delegar parcialment en la figura del gerent i portar l'arxiu i custòdia de la seua documentació.  
2. El secretari tindrà també a càrrec seu l'expedició de certificacions amb el vistiplau del president, legalització de firmes de col·legiats i la redacció de la memòria anual del col·legi.  
3. El control directe i immediat de tots els servicis col·legials i de les persones afectes la plantilla d'estos correspondrà al secretari.  
  
4. Per acord de la Junta General es podrà contractar un gerent, professional en la matèria el qual podrà ser col·legiat o no col·legiat. El nomenament i remoció del seu càrrec correspon a la Junta de Govern, i tindrà les funcions pròpies del la gestió administrativa sense detriment de les funcions estatutàries dels càrrecs electius, i podran ser delegades en este en casos concrets algunes funcions de membres de la Junta de Govern que faciliten la gestió administrativa, com a firmes de correspondència, informes, certificacions ordinàries de col·legiació i semblants, o la representació en algun acte o comissió que per la seua qualitat professional siga d'interés la seua presència.  
5. El secretari donarà fe de la presa de possessió de tots els membres de la Junta de Govern.  
  
Article 50. El tresorer  
1. El tresorer materialitzarà la recaptació i custòdia dels fons del col·legi, donarà a estos la inversió que corresponga segons els acords de la Junta de Govern, portarà l'inventari dels béns del col·legi de què serà administrador i ingressarà i retirarà fons dels comptes bancaris conjuntament amb el president.  
2. Redactarà i sotmetrà a aprovació de la Junta General els balanços, comptes i pressupostos, i se'n cuidarà del seu control.  
Per delegació del president, podrà firmar i amb esta autoritzar els llibres comptables oficials i en general qualsevol documentació de caràcter comptable pròpia del col·legi davant dels organismes que corresponguen.  
3. Presentar informes periòdics a la Junta de Govern sobre impagament de quotes col·legials i derrames amb la proposta de les accions oportunes per a la seua recuperació.  
4. En la seua absència o per vacant, el substituirà el secretari de forma ordinària, llevat que la Junta de Govern designe un altre vocal d'esta per a esta eventualitat.  
  
Article 51. Funcionament de la Junta de Govern  
1. La Junta de Govern es reunirà almenys una vegada al mes, amb l'excepció si és el cas, del mes vacacional, i en tot cas sempre que la convoque el president o ho sol·licite una quarta part dels seus components.  
2. La convocatòria l'acordarà el president i inclourà l'orde del dia, sense perjuí de tractar-se aquells assumptes que ell considere urgents, si bé en estos casos no podran adoptar-se acords sobre estos.  
3. La Junta quedarà vàlidament constituïda en primera convocatòria si concorren la majoria dels seus components, i en segona convocatòria si assistixen el president, el secretari i tres vocals.  
4. L'assistència a la junta és obligatòria per a tots els membres d'esta, i serà causa de cessament i consegüent substitució d'acord amb el procés reglamentari, la inassistència sense causa justificada a tres sessions consecutives o cinc alternes en el termini d'un any.  
  
  
Article 52. Delegacions  
1. La Junta de Govern pot establir delegacions en l'àmbit de la seua competència, en les poblacions més importants de la província amb acord motivat.  
2. Per a l'elecció del delegat, es comptarà amb els graduats socials de la comarca concreta de la població, i de les pròximes que siguen adscrites a estos efectes, i es durà a terme per mitjà de votació que la Junta per a facilitar la participació decidirà la forma que garantisca el dret de vot, bé en la mateixa població, en la seu social del col·legi, o per mitjà de correu siga certificat o electrònic amb garantia de constància de la voluntat del col·legiat votant, si no s'establira, caldrà ajustar-se a allò que s'ha disposat per a l'elecció amb caràcter general de la Junta de Govern previst en els presents estatuts.  
3. El càrrec de delegat serà per quatre anys, amb possibilitat de reelecció sense límit.  
4. Les normes internes i reglaments de la delegació serà aprovada per la Junta de Govern.  
5. Correspon als delegats la representació del col·legi en l'àmbit de la seua demarcació en els actes i actuacions d'interés que procedisquen, i sempre que no la tinga personalment el president o qualsevol membre per delegació d'este de la Junta de Govern.  
Estarà present el delegat en els actes de caràcter oficial corporatiu en els quals haja d'estar el col·legi en la seua demarcació, i es cuidarà d'informar la Junta de Govern de les necessitats, aspiracions i problemes professionals i corporatius dels col·legiats de la seua zona, davant dels quals i en les reunions internes que acorde el delegat, traslladarà de la vida col·legial d'interés.  
  
  
CAPÍTOL IV  
Junta General  
  
Article 53. La Junta General  
La Junta General és l'òrgan suprem de decisió col·legial. Podran ser ordinàries i extraordinàries, i la integraran tots els graduats socials col·legiats que es troben en el ple gaudi dels seus drets.  
  
Article 54. Orde del dia  
La Junta General ordinària se celebrarà dins del primer semestre de cada any per a tractar els assumptes següents:  
1r. Lectura i aprovació si és el cas de l'acta de la junta anterior, que la llegirà el secretari.  
2n. Exposició i examen de la memòria anual.  
3r. Examen i aprovació del balanç i del pressupost per a l'exercici, que exposarà el tresorer.  
4t. Exposició pel president de l'actuació i desenrotllament del col·legi durant l'any anterior i l'estat de les gestions realitzades en defensa dels interessos col·legials.   
5t. Proposicions de la Junta de Govern.  
6t. Proposicions, i precs i preguntes dels col·legiats.  
7m. Elecció de càrrecs vacants quan procedira, llevat que la Junta de Govern haguera convocat per a això Junta extraordinària.  
8u. Qualssevol altres assumptes que no hagen de ser sotmesos a la Junta General extraordinària.  
  
Article 55. Admissió de proposicions  
1. Les proposicions dels col·legiats davant la Junta General ordinària hauran de ser entregades a la Junta de Govern perquè l'examine i forme criteri i acorde si la petició és conforme amb els fins del col·legi, amb antelació mínima de cinc dies hàbils (i no comptaran, doncs, dissabtes, diumenges i festius per al seu còmput), respecte a la data en què haja de celebrar-se la reunió, haurà de portar com a mínim la firma de deu col·legiats, dels quals set seran exercents.  
La Junta General acordarà després de la seua lectura si és procedent o no discutir les proposicions així formulades.  
2. Dels requisits anteriors s'exceptuen les proposicions incidentals i d'ordre que es presenten durant la celebració de la Junta per un o més assistents, sobre la procedència del qual resoldrà qui la presidisca, i que mai podran referir-se a assumptes que hagen de ser sotmesos a la consideració de la Junta General i que no es troben expressament continguts en l'ordre del dia.  
  
Article 56. Requisit de convocatòria  
1. Les convocatòries a Junta General es realitzaran per mitjans que garantisquen la seua difusió a la generalitat de col·legiats i podran ser per correu electrònic o per correu ordinari remés als col·legiats amb l'orde del dia, així com si fóra possible la seua inclusió en la web col·legial per a general coneixement.  
2. La convocatòria haurà de cursar-se almenys amb huit dies hàbils d'antelació a la celebració d'esta. En cas d'urgència, segons el parer de la Junta de Govern o del president podrà reduir-se el termini a cinc dies hàbils.  
  
Article 57. Convocatòria de les juntes extraordinàries  
1. Es convocaran les juntes generals extraordinàries a iniciativa de la Junta de Govern o bé a sol·licitud escrita d'un terç dels col·legiats, en la qual expressaran la causa i justificació de la convocatòria en escrit dirigit a la Junta de Govern i puntualitzaran els aspectes concrets que s'hagen de tractar.   
2. La Junta de Govern només podrà denegar la convocatòria quan la petició que complisca els requisits expressats siga contrària a la llei o aliena als fins col·legials. En qualsevol altre cas iniciarà el debat el primer firmant de la petició.  
3. La Junta General haurà de realitzar-se en el termini de trenta dies naturals computats des de l'acord de la Junta de Govern.  
  
Article 58. Règim general dels debats   
1. Les juntes generals ordinàries i extraordinàries se celebraran sempre el dia i hora assenyalats, bé siga en primera convocatòria, si assistix com a mínim la mitat més un dels col·legiats, o en segona, trenta minuts després, siga quin siga el nombre d'assistents.  
2. El president dirigirà els debats, podrà concedir o suspendre l'ús de la paraula i cridarà a l'ordre els col·legiats que s'excediren en l'extensió o abast de les seues discussions, i no es cenyisquen a la matèria discutida o faltaren al respecte a l'autoritat, a algun company, a la junta o a l'assemblea, i podrà expulsar del local a qui, cridat a l'ordre dos vegades, el desobeïsca.  
3. Com a regla general en els temes que siguen objecte de debat només es permetran com a màxim dos torns a favor i dos en contra, excepte en els assumptes d'excepcional interés a criteri del president.  
4. Les juntes no es donaran per acabades mentre no s'hagen discutit i recaigut acord sobre tots els punts de l'orde del dia. No obstant això, excepte casos d'elecció per a càrrecs de Junta de Govern, podran suspendre's pels qui la presidisquen quan les sessions es prolongaren per més de quatre hores, i continuaran el mateix dia o el següent hàbil.  
  
  
Article 59. Votacions  
1. Les votacions realitzades en les juntes generals seran de tres classes: ordinària, nominal i per papereta. S'entendrà que hi ha unanimitat en una votació quan en preguntar al president si s'aprova l'assumpte sotmés a debat cap col·legiat manifeste el contrari. En tot cas el president podrà proposar que se celebre votació.  
2. La votació ordinària es verificarà alçant el braç primer els qui aproven la qüestió que es debat i després els qui la desaproven, i s'efectuarà sempre que ho demane un col·legiat.  
3. La votació nominal es realitzarà dient cada col·legiat assistent els seus dos cognoms seguits de la paraula sí o no, i tindrà lloc quan ho sol·liciten almenys cinc col·legiats.  
4. La votació per papereta s'haurà de celebrar quan afecte qüestions personals d'un o més col·legiats, quan la demane la tercera part dels assistents o la propose el president. Les votacions per al nomenament de càrrecs vacants de la Junta de Govern seran sempre per papereta, i no seran vàlides les designacions fetes per aclamació excepte quan només existisca un candidat al càrrec sotmés a elecció, i en este cas i com a excepció no serà necessària l'urna, i quedarà proclamat.  
  
  
  
  
  
  
  
  
TÍTOL IV  
  
CAPÍTOL I  
Responsabilitat disciplinària  
  
Article 60. Potestat sancionadora  
1. La Junta de Govern del Col·legi podrà sancionar els membres del Col·legi pels actes o omissions en què incórreguen i que estimen constitutius d'infracció dels deures professionals o corporatius, o siguen contraris a l'honorabilitat i prestigi de la professió i respecte degut als companys, a més del que s'establixen en els presents estatuts.  
  
2. No podrà ser imposada cap sanció sense la instrucció prèvia de l'expedient disciplinari, que se substanciarà d'acord amb el que disposen estos estatuts, i amb caràcter subsidiari en el que preveu la normativa bàsica de l'Estat, legal i reglamentària, reguladora de l'exercici de la potestat sancionadora.   
  
Article 61. Graduació de les faltes  
Les faltes poden ser qualificades com a molt greus, greus o lleus.  
  
Article 62. Són faltes molt greus  
a) La vulneració conscient i deliberada dels deures i obligacions de la professió i, en particular, la que afecte de forma greu la dignitat de la professió per l'incompliment de les regles que la governen d'acord amb el codi deontològic.   
b) La comissió de delictes dolosos, en qualsevol grau de participació, com a conseqüència de l'exercici de la professió.  
c) La infracció al règim d'incompatibilitats establit legalment.  
  
d) L'atemptat contra la dignitat o honor dels membres del Consell General, dels consells de comunitats autònomes, i de la Junta de Govern quan actuen en l'exercici de les seues funcions i contra els companys en l'exercici professional.  
e) L'alteració maliciosa de les dades consignades en documents que expedisquen o atorguen.  
f) Haver sigut condemnat per la realització d'actes de competència deslleial.  
g) La participació activa en actuacions constitutives d'intrusisme professional, sempre que existisca condemna judicial ferma.  
h) La vulneració dels interessos dels consumidors i usuaris dels seus servicis professionals.  
  
Article 63. Són faltes greus  
a) La demora, negligència o descuits reiterats en el compliment dels deures i obligacions professionals i corporatius que causen notori perjuí o crebant.  
b) L'incompliment de les normes estatutàries o dels acords adoptats pels òrgans col·legials en l'àmbit de la seua competència.  
c) El reiterat incompliment de l'obligació d'atendre les càrregues col·legials llevat que constituïsca falta de més gravetat.  
d) La falta del respecte degut a autoritats, clients o companys en l'exercici de la professió.  
e) La inassistència injustificada a una citació del president del Consell o del col·legi corresponent quan això cause greu perjuí a la corporació.  
  
Article 64. Són faltes lleus  
a) La demora o negligència en l'exercici de les funcions professionals que tinguen encomanades, sempre que no ocasione perjuí o crebant notori.  
b) La falta de respecte als membres de Consell General, dels consells de comunitats autònomes i de la Junta de Govern en l'exercici de les seues funcions.  
c) Els actes enumerats en l'article anterior quan no tinguen entitat suficient per a ser considerats com a greus.  
  
Article 65. Sancions  
Les sancions que poden imposar-se són:  
1. Per faltes molt greus:  
a) Suspensió de l'exercici de la professió per un termini superior a sis mesos sense excedir els dos anys.  
b) Suspensió dels drets col·legials per un termini superior a sis mesos sense excedir els dos anys.  
c) Expulsió del col·legi.  
d) En el cas d'impagament molt greu de quotes col·legials, la sanció entre el 20% i el 50% de l'import degut i els interessos de demora fixats en l'interés legal més dos punts des de la data de rèdit.  
2. Per faltes greus  
a) Suspensió de l'exercici de la professió per un termini no superior a sis mesos.   
b) Suspensió dels drets col·legials per un termini no superior a sis mesos.  
c) En el cas d'impagament greu de quotes col·legials, la sanció entre el 10% i 20% de l'import degut i els interessos de demora fixats en l'interés legal més dos punts des de la data de rèdit.  
3. Per faltes lleus  
a) Reprensió privada.  
b) Advertència per escrit.  
c) En el cas d'impagament lleu de quotes col·legials, la sanció entre el 5 % i el 10 % de l'import degut i els interessos de demora fixats en l'interés legal més dos punts des de la data de rèdit.  
Les sancions greus i molt greus comportaran la inhabilitació per a l'exercici dels càrrecs de la Junta de Govern, llevat que el sancionat haguera sigut rehabilitat mitjançant una resolució de la Junta de Govern.  
  
Article 66. Procediment  
1. El procediment per a la imposició de sancions per faltes disciplinàries s'ajustarà al que preveu la legislació administrativa general relativa a l'exercici de la potestat sancionadora tal com s'establix en estos estatuts.  
2. És competent la Junta de Govern per a la incoació de l'expedient disciplinari i el nomenament de l'instructor i secretari, sent instructor un membre de la Junta, que exposarà el resultat de les gestions en esta.   
  
El secretari podrà no ser membre de la Junta, i podrà ser un altre col·legiat siga exercent, no exercent o emèrit, o la persona del gerent o assessor jurídic d'acord amb les característiques del procediment.  
  
No obstant això, i amb caràcter previ a la incoació d'un expedient disciplinari, la Junta de Govern en un tràmit d'informació reservada respecte denúncies que l'òrgan haja de conéixer podrà decidir finalment si s'incoa o no l'oportú i esmentat expedient disciplinari.  
  
3. La imposició de sancions és d'exclusiva competència de la Junta de Govern corresponent, que adoptarà els seus acords per majoria de vots emesos secretament entre els membres presents en la sessió, exclòs el membre de la junta que haja realitzat la tasca d'instructor i de secretari si fóra el cas.  
4. La sanció per falta molt greu serà adoptada de forma secreta i amb la conformitat de dos terceres parts dels assistents. Els membres de la Junta que injustificadament no concórreguen en estos casos deixaran de pertànyer a l'òrgan rector del col·legi.  
  
Article 67. Causes d'abstenció i recusació  
Seran causes d'abstenció i recusació el parentiu fins al segon grau, l'interés personal o l'amistat o enemistat manifesta amb l'inculpat.  
  
Tot col·legiat està obligat a informar la Junta de Govern de les causes de recusació que considere en qualsevol membre d'esta, i la junta ho ha d'estimar d'ofici quan tinga coneixement de causa d'abstenció o recusació.  
  
Article 68. Competència en cas d'expedient contra un membre de Junta  
La competència per a dirigir el procediment disciplinari contra un membre de Junta de Govern, correspon al Consell Valencià de Col·legis de Graduats Socials.  
  
Article 69. Proporcionalitat  
En la imposició de sancions s'haurà de guardar la deguda proporció entre la gravetat del fet i la sanció aplicada, i es considerarà en particular la intencionalitat, reiteració i naturalesa dels perjuís causats com a criteris de graduació.  
  
Article 70. Execució  
1. Les sancions s'executaran una vegada siguen fermes en via administrativa.  
2. Les sancions que impliquen la suspensió en l'exercici de la professió o expulsió tindrà efectes a tot Espanya, i amb este fi seran comunicades al Consell General perquè este les trasllade a la resta de col·legis que s'abstindran d'incorporar o habilitar el sancionat mentre estiga vigent la sanció.  
  
Article 71. Extinció de la responsabilitat  
1. S'extingix la responsabilitat per mort del col·legiat, prescripció de la falta i prescripció de la sanció.  
2. La baixa en el col·legi no extingix la responsabilitat, l'expedient haurà de concloure's i la sanció si és el cas imposada romandrà en suspens per a ser complida si el col·legiat causa novament alta en el col·legi.  
  
Article 72. Termini de prescripció de les faltes   
1. Les faltes molt greus prescriuran al cap de tres anys, les greus als dos i les lleus als sis mesos.  
2. El termini de prescripció de les infraccions començarà a comptar-se des del dia en què la infracció s'haja comés.  
3. Interromprà la prescripció la iniciació amb coneixement del col·legiat, del procediment sancionador, i es reprendrà novament el termini de prescripció si l'expedient sancionador estiguera paralitzat durant dos mesos per causa no imputable al col·legiat inculpat.  
  
Article 73. Termini de prescripció de les sancions  
1. Les sancions per faltes molt greus prescriuran al cap de tres anys, les imposades per faltes greus als dos anys i les imposades per faltes lleus a l'any.  
2. El termini començarà a comptar-se des de l'endemà a aquell en què adquirisca fermesa la resolució per la qual s'imposa la sanció.  
3. Interromprà la prescripció la iniciació amb coneixement del col·legiat del procediment d'execució, i tornarà a transcórrer novament el termini si aquell està paralitzat per més de sis mesos per causa no imputable al col·legiat sancionat.  
4. El termini de prescripció de la sanció quan el col·legiat sancionat trenca el seu compliment, començarà a comptar-se des de la data del trencament.  
  
Article 74. Anotació  
1. Les correccions disciplinàries que imposen els jutjats o tribunals a un graduat social es faran constar en l'expedient personal d'este.  
  
2. Així mateix es faran constar les sancions corporatives en expedient personal.  
  
Article 75. Cancel·lació  
1. L'anotació de sancions de reprensió privada i advertiment escrit seran cancel·lades als sis mesos des de la fermesa.  
2. L'anotació de sanció de suspensió podrà cancel·lar-se a instàncies de l'interessat, quan hagen transcorregut almenys de dos a quatre anys des de la fermesa de la sanció, segons es tracte de falta greu o molt greu.  
3. El col·legiat sancionat amb l'expulsió no temporal del col·legi, podrà sol·licitar a la Junta de Govern la seua rehabilitació quan hagen transcorregut almenys sis anys des de la fermesa. A este efecte s'instruirà l'oportú expedient amb audiència de l'interessat, que resoldrà la Junta de Govern de forma motivada en votació secreta i serà necessari el vot favorable de dos terceres parts dels seus membres.  
  
Article 76. Executivitat  
Els acords de la Junta de Govern i les decisions del seu president dictades en l'exercici de les seues funcions seran immediatament executives, llevat que el mateix acord establisca una altra cosa, o es referisca al règim disciplinari dels col·legiats, i en este cas seran executives des de la fermesa.  
  
Article 77. Actes  
1. El col·legi portarà obligatòriament un llibre d'actes on es transcriuran separadament les corresponents a la Junta de Govern i la Junta General.  
2. Les actes les firmarà el president o qui l'haguera substituït en la junta i el secretari o el qui haguera exercit les seues funcions.  
  
Article 78. Recurs ordinari  
1. Els acords o decisions del president i dels altres membres de la Junta de Govern podran ser recorreguts davant d'esta en el termini de quinze dies hàbils (i es descomptaran dissabtes, diumenges i festius), a comptar de l'endemà de la seua publicació o si és el cas notificació als interessats. La Junta de Govern haurà de resoldre de forma expressa la impugnació en el termini de quinze dies hàbils i s'entendrà desestimada si transcorre el termini sense haver recaigut una resolució.  
  
2. Contra la resolució expressa o presumpta del recurs esmentat es podrà interposar recurs d'alçada en la forma prevista en l'article següent.  
  
Article 79. Recurs d'alçada  
1. Els acords adoptats per la Junta de Govern podran ser objecte de recurs d'alçada davant del Consell Valencià de Col·legis de Graduats Socials dins del termini d'un mes natural comptat des de l'endemà de la seua publicació o si és el cas notificació als interessats.  
  
2. El recurs es presentarà davant de la Junta de Govern que va dictar l'acord que haurà de remetre'l al Consell en el termini de deu dies, amb el seu informe i una còpia completa i ordenada de l'expedient.  
3. La interposició del recurs haurà d'expressar:  
a) El nom i cognoms o raó social del recurrent així com identificació del mitjà i del lloc assenyalat per a les notificacions.  
  
b) L'acte que es recorre i raó de la seua impugnació.  
c) Lloc, data i identificació personal del recurrent.  
d) Òrgan a què es dirigix.  
e) Les altres particularitats de l'interés al fons.  
4. El Consell, amb els informes previs que estime convenients, haurà de dictar una resolució expressa i estimarà en tot o en part o desestimarà les pretensions formulades per este dins dels tres mesos següents a la seua interposició, i s'entendrà que en cas de silenci queda denegat, llevat que l'acte inicial s'haja produït per silenci, i en este cas el silenci del recurs d'alçada tindrà caràcter estimatori.  
  
5. El Consell en resoldre el recurs, decidirà totes les qüestions de forma i fons que plantege el procediment. La resolució serà congruent amb les peticions formulades pel recurrent sense que en cap cas puga agreujar-se la seua situació inicial.  
6. La resolució del recurs esgota la via corporativa i contra esta només podrà interposar-se recurs contenciós administratiu.  
7. El que disposa este article s'entén sense perjuí de les especialitats establides en matèria electoral.  
  
Article 80. Suspensió de l'acte impugnat  
1. La interposició del recurs, excepte en els casos que una disposició establisca el contrari i excepte també en matèria disciplinària, no suspendrà l'execució de l'acte impugnat, si bé el Consell, de forma raonada i valorant el perjuí que podria causar a l'interés col·legial i a tercers, pot suspendre'l d'ofici o a petició del recurrent quan l'execució puga causar perjuís d'impossible o difícil reparació.  
  
2. L'acord de suspensió haurà d'adoptar-se en el termini de trenta dies comptats des de la sol·licitud, i s'entendrà concedida si en el referit termini no s'ha dictat una resolució expressa.  
  
Article 81. Recurs contra els acords de la Junta General  
Els acords de la Junta General seran recurribles per la Junta de Govern, el seu president o qualsevol col·legiat amb interés legítim davant del Consell Valencià de Col·legis de Graduats Socials, en el termini d'un mes natural des de la seua adopció.  
  
  
Article 82. Nul·litat  
1. Els actes dels òrgans col·legials són nuls de ple dret en els casos següents:  
a) Els que lesionen el contingut essencial dels drets i llibertats susceptibles d'empara constitucional.  
b) Els dictats per òrgan manifestament incompetent per raó de la matèria o territori.  
c) Els que tinguen un contingut impossible.  
d) Els que siguen constitutius d'infracció penal o es dicten com a conseqüència d'esta.  
e) Els dictats prescindint totalment i absolutament del procediment legalment establit o de les normes que contenen les regles essencials per a la formació de la voluntat dels òrgans col·legiats.  
f) Els actes expressos o presumptes contraris a l'ordenament jurídic pels quals s'adquirisquen facultats o drets quan manquen els requisits essencials per a la seua adquisició.  
  
Article 83. Dies hàbils  
Amb caràcter general en els còmputs de dies hàbils s'exceptuen diumenges i festius, llevat que s'establisca per a l'acte concret una altra cosa.  
Quan no s'establisca que el còmput és en dies naturals o mesos naturals, es considerarà que són dies hàbils.  
  
  
TÍTOL V  
  
CAPÍTOL I  
Normes afavoridores de lliure accés als servicis   
de graduats socials i al seu exercici  
  
Article 84. Finestreta única  
1. El Col·legi de Graduats Socials de València, per si o a través del Consell Valencià de Col·legis de Graduats Socials i del Consell General, disposarà d'una pàgina web i col·laborarà amb les administracions públiques perquè, a través de la finestreta única prevista en la Llei de Lliure Accés a les Activitats de Servicis i el seu Exercici, els professionals puguen realitzar tots els tràmits necessaris per a la col·legiació, el seu exercici i la seua baixa col·legial, a través d'un únic punt, per via electrònica i a distància, així com realitzar la resta de les actuacions previstes en l'esmentada llei.  
2. Per mitjà de la finestreta única, els graduats socials podran, de forma gratuïta;  
a) Obtindre tota la informació i formularis necessaris per a l'accés a l'activitat professional i el seu exercici.  
b) Presentar tota la documentació i sol·licituds necessàries, incloent-hi la de la col·legiació.  
c) Conéixer l'estat de tramitació dels procediments en què tinguen consideració d'interessats i rebre la corresponent notificació dels actes de tràmit preceptius i la resolució d'estos pel col·legi, inclosa la notificació dels expedients disciplinaris quan no siga possible per altres mitjans.  
d) Rebre les convocatòries a les juntes generals ordinàries i extraordinàries i la informació sobre l'activitat pública i privada del col·legi.  
  
3. A través de l'esmentada finestreta única s'oferirà de forma clara i inequívoca la informació següent:  
a) El procediment a través de mitjans electrònics d'accés gratuït al registre de col·legiats que estarà permanentment actualitzat i en el qual constaran els noms i cognoms dels graduats socials col·legiats, número de col·legiació, títols oficials de què estiga en possessió, domicili professional i situació d'habilitació professional.  
b) L'accés al registre de societats professionals, amb el contingut descrit en l'article 8 de la Llei 2/2007, de 15 de març, de Societats Professionals.  
c) Les vies de reclamació i els recursos que puguen interposar-se en cas de conflicte entre el consumidor o usuari i un col·legiat o el col·legi professional.  
d) Les dades de les associacions o organitzacions de consumidors i usuaris a qui els destinataris dels servicis professionals dels graduats socials puguen dirigir-se per a obtindre assistència.  
e) El contingut dels codis deontològics.  
4. El Col·legi de Graduats de València, per al compliment del que preveu este article, incorporarà les tecnologies necessàries i crearà i mantindrà les plataformes tecnològiques que garantisquen la interoperabilitat entre els distints sistemes i l'accessibilitat de les persones amb discapacitat. Per a això, el col·legi podrà posar en marxa els mecanismes de coordinació i col·laboració necessaris, inclusivament amb les corporacions d'altres professions.  
5. El col·legi facilitarà al Consell Valencià i al Consell General la informació concernent a les altes, baixes i qualssevol altres modificacions que afecten els registres de col·legiats i de societats professionals, per al seu coneixement i anotació en els registres centrals.   
  
CAPÍTOL II  
Memòria anual  
  
Article 85. Memòria anual  
1. El col·legi estarà subjecte al principi de transparència en la seua gestió, per a la qual cosa elaborarà una memòria anual amb el contingut exigit en la Llei de Col·legis Professionals.  
2. Les esmentades memòries anuals contindran, almenys, la informació següent:  
a) Informe anual de gestió econòmica, on s'inclouran els gastos de personal suficientment desglossats i s'especificaran les retribucions dels membres de la Junta de Govern quant al seu càrrec.  
b) Import de les quotes aplicables desglossades per conceptes i pel tipus de servicis prestats, així com les normes per al seu càlcul i aplicació.  
c) Informació agregada i estadística relativa als procediments informatius i sancionadors en fase d'instrucció o que hagen aconseguit fermesa, amb indicació de la infracció a què es referixen, de la seua tramitació i de la sanció imposada si és el cas, d'acord amb la legislació en matèria de protecció de dades de caràcter personal.  
d) Informació agregada i estadística relativa a queixes i reclamacions presentades pels consumidors o usuaris o les seues organitzacions representatives, així com sobre la seua tramitació i, si és el cas, dels motius d'estimació o desestimació de la queixa o reclamació, d'acord amb la legislació en matèria de protecció de dades de caràcter personal.  
e) Els canvis en el contingut dels seus codis deontològics.  
f) Les normes sobre incompatibilitats i les situacions de conflicte d'interessos en què es troben els membres de les juntes de govern.  
3. La memòria anual es farà pública en el primer semestre de cada any a través de la respectiva pàgina web. El Consell General farà pública, junt amb la seua pròpia memòria, la informació estadística exigida per l'esmentada Llei de Col·legis Professionals, al fi de la qual, el Consell Valencià i el Col·legis de Graduats Socials de València facilitaran a aquell la informació necessària per a elaborar la memòria anual.  
  
CAPÍTOL III  
Servici d'atenció col·legial  
  
Article 86. Servici d'atenció als consumidors o usuaris i als col·legiats.   
1. El Col·legi de Graduats Socials de València haurà d'atendre les queixes o reclamacions presentades pels graduats socials col·legiats.  
  
2. Així mateix, el col·legi disposarà d'un servici d'atenció als consumidors i usuaris que necessàriament tramitarà i resoldrà totes les queixes i reclamacions referides a l'activitat col·legial o dels col·legiats que es presenten per qualsevol consumidor o usuari que contracte els servicis professionals dels seus col·legiats, així com per associacions i organitzacions de consumidors i usuaris en la seua representació o en defensa dels seus interessos.  
3. El col·legi, a través d'este servici d'atenció als consumidors i usuaris, resoldrà les queixes o reclamacions, bé informant sobre el sistema extrajudicial de resolució de conflictes, bé remetent l'expedient als òrgans col·legials competents per a instruir els oportuns expedients informatius o disciplinaris, bé arxivant-los o bé adoptant qualsevol altra decisió d'acord amb el dret segons corresponga.  
  
4. La regulació d'este servici haurà de preveure la possibilitat de presentació de queixes i reclamacions per via electrònica i a distància.  
En tot el que no es regule respecte d'això en estos estatuts, s'entén com a supletòria la Llei de Règim Jurídic de les Administracions Públiques i del Procediment Administratiu Comú, i estan subjectes al dret administratiu els actes que tinguen este caràcter dels òrgans col·legials, i per tant, seran recurribles esgotada la via corporativa davant de la jurisdicció contenciosa administrativa.